
Elektromos és belsőégésű motoros autók gazdaságossági összehasonlítása

Kulcsszavak: elektromos meghajtás, belsőégésű motor, költséghatékonyság, fajlagos összköltség, energiafelhasználás
TDK dolgozatunkban egy napjainkban aktuális témát érintünk, melyben
részletesen összehasonlítjuk az elektromos és a belsőégésű motorral szerelt
gépjárműveket gazdasági szempontok szerint. A környezetvédelem így a
károsanyag kibocsájtás csökkentése napjainkban rendkívül fontos és
halaszthatatlan téma. Azonban a gazdasági szempontokat sem szabad nélkülözni,
vagyis a környezetvédelmi fenntarthatósággal párhuzamosan a gazdasági
kérdéseket is figyelembe kell venni. A dolgozatban ennek érdekében
összehasonlítjuk a lehetséges alternatívákat és megvizsgáljuk azok
költséghatékonysági kérdéseit is. A tanulmányban rávilágítunk a különböző
beruházási költségű gépjárművek karbantartási, fenntartási illetve üzemeltetési
költségeire különböző éves futásteljesítmények esetén. Célkitűzésünk szerint
táblázatos formában igyekszünk bemutatni a fosszilis üzemanyagokkal meghajtott
autók költségeit, melyeket szembe állítunk a 21. század új hajtásmódjainak
energiafelhasználásával keletkező költségekkel. Az összehasonlítás érdekében
mutatószámokat hozunk létre. A 100 km-re jutó összeköltségek segítségével
megvizsgáljuk, hogy az elektromos meghajtású autók adott futásteljesítménynél
milyen üzemanyagáraknál és milyen támogatási intenzitásnál válnak gazdaságossá.



